
Cézium(I)-ion szorpciójának vizsgálata ritkaföldfém-bentonitokon

Munkám során háromszor kationcserélt prazeodímium-, neodímium-, és diszprózium-bentonitokat állítottam elő. A csere mértéke 60-80%-ra tehető, ami nem igazolja a liotróp sor szerint várt értéket. Ennek oka lehet a rétegközi térben lévő ritkaföldfém(III)-ionok elektrosztatikus taszítása. A negatív rétegtöltés és az imént említett ritkaföldfém(III)-ionok elektrosztatikus taszítása határozza meg a maximális kationcserét. Megállapítható, hogy a ritkaföldfémekkel módosított bentonit agyagkőzet felhasználható további vizsgálatokra, például katalízisre.
Majd ezután következett a Kroeker-izoterma felvétele, ami ahhoz kellet, hogy meghatározzam, mennyi szilárd fázist kell felhasználnom, hogy a megfelelő szorpciós izotermákat felvehessem. 50 mg mennyiségű ritkaföldfém-bentonit mutatott 10-7 mol/dm3-nél ~80% szorpciót, továbbá 10-1 mol/dm3 volt az a nagy koncentráció, ahol a szorpció 15-20%-ra csökkent. Ez a kísérleti folyamat megfelelt arra, hogy megállapíthassam a megfelelő szorbens mennyiséget.
Ezek után 25°C-on szorpciós izotermát vettem fel a Kroeker-izoterma menetéhez hasonlóan. A standard hőmérsékleten (25°C) való kísérlet egy jó kiinduló pont, mert így lehet a későbbiekben mihez viszonyítani, de ez önmagában nem elég ahhoz, hogy komoly következtetések vonjunk le. Ami viszont biztos, hogy a várthoz mérten azt az eredményt kaptam, hogy a szorpció mind a három ritkaföldfém esetében ~80%-os szorbeálódást mutat, ezzel igazolva azt, hogy a ritkaföldfém-ionok cézium-ionokra cserélődnek ki.
Ez a dolgozat egy nagyobb munkából való kiragadott rész, így ehhez egyéb vizsgálatok tartoznak. Többek között további szorpciós és diffúziós kísérletek, melyek rávilágítanak az agyag-izotóp kapcsolatára ezen keresztül a radioaktív hulladékok megfelelő tárolására.
Tehát a ritkaföldfémekkel módosított bentonit is alkalmas a radioaktív hulladékoknak a környezettől való elhatárolására. Ezek alapján megfelel földtani-, ill. mérnöki gát alapanyagának. Továbbá Magyarországon ismét előtérbe került a vörösiszabból való ritkaföldfém kinyerése, így ez a munka is hasznos a technológia kialakításához, hiszen a ritkaföldfém-agyag kölcsönhatását is figyelemmel kísérem.



